El CatSalut va obrir una convocatòria pública de subvencions, en règim de concurrència competitiva, per cofinançar projectes de compra d'innovació impulsats per entitats del sistema sanitari integral d'utilització pública de Catalunya (SISCAT), d'acord amb la finalitat general de promoure la modernització dels serveis assistencials i del funcionament ordinari del sistema públic de salut català.
Aquests ajuts, per valor de 16 milions d'euros, cobriran, com a màxim, el 50% de la despesa total de les 18 iniciatives seleccionades, i provenen del Fons Europeu de Desenvolupament Regional (FEDER), que la UE destina per a la contractació pública de productes i serveis innovadors.
La data màxima d'execució d'aquestes iniciatives és el 31 de desembre de 2023.
A aquesta convocatòria de subvencions s'hi podia presentar qualsevol entitat del sistema sanitari integral d'utilització pública de Catalunya (SISCAT), excepte aquelles amb ànim de lucre, de forma individual o col·laborativa.
Els projectes presentats havien d'encaixar amb el marc de planificació en salut vigent – Pla de salut de Catalunya 2016-2020 -, amb l' Estratègia de recerca i innovació per a l'especialització intel·ligent de Catalunya (RIS3CAT) i amb el Programa Operatiu (PO) FEDER Catalunya 2014-2020.
A més, les propostes havien de tenir un impacte rellevant sobre la qualitat dels serveis públics, contribuint a promoure la modernització del sistema públic de salut i a millorar-ne els serveis.
A la convocatòria s'hi van presentar un total de 33 projectes impulsats per diferents entitats del SISCAT, com ara l'Institut Català de la Salut (ICS), la Corporació Sanitària Parc Taulí, el Parc Sanitari Sant Joan de Déu i la Fundació Puigvert.
Les iniciatives incorporaven l'ús de noves eines TIC, entres les quals destaquen la intel·ligència artificial, la telesalut i la realitat virtual, que potencien la transformació digital de l'atenció sanitària, milloren els processos de prevenció, d'assistència i de gestió, i promouen, també, una atenció més personalitzada i ininterrompuda.
Els projectes candidats plantejaven nous models d'atenció a les persones afectades per patologies concretes, així com solucions tecnològiques per a la millora de la precisió diagnòstica, l'elecció del tractament adient i el monitoratge del pacient.
Les iniciatives s'orientaven a millorar la qualitat de vida de la ciutadania, fomentar l'apoderament dels pacients i l'autocura i augmentar la seguretat de l'atenció.
També pretenien facilitar la tasca dels professionals sanitaris, afavorir la coordinació entre diferents nivells assistencials, reduir costos innecessaris, optimitzar els recursos disponibles i contribuir a la sostenibilitat del sistema de salut.
La Comissió d'Avaluació va valorar les sol·licituds admeses.
Aquesta Comissió està integrada per tres membres designats pel CatSalut (president i secretari), dos de l'Agència de Qualitat i d'Avaluació Sanitàries (AQuAS), un de la Direcció General de Promoció Econòmica, Competència i Regulació (DGPECR), Departament de la Presidència i d'Economia i Hisenda, i un nomenat pel Comitè de la RIS3CAT.
Els criteris d'avaluació i selecció dels projectes guanyadors es van centrar en dues premisses: l'impacte i l'excel·lència.
Pel que fa a l'impacte, es van tenir en compte els resultats clínics i la seguretat dels professionals i dels pacients, la millora de l'efectivitat dels serveis del sistema sanitari català, els beneficis a Catalunya amb una cobertura territorial àmplia, i l'inici i promoció de noves fases en la cadena, des de la investigació fins a la innovació i la introducció al mercat de nous desenvolupaments.
Quant a l'excel·lència, la tria es va basar en aspectes com la viabilitat econòmica i la sostenibilitat en el temps, l'impacte socioeconòmic i l'impacte rellevant en la millora de l'eficiència.
A més, el CatSalut, amb el suport de l'AQuAS, també durà a terme un estudi d'impacte sobre els resultats derivats dels ajuts contemplats en aquesta convocatòria i d'acord amb els objectius previstos, per contribuir al seguiment periòdic de les actuacions del Programa Operatiu i de l'estratègia RIS3CAT.
Per a qualsevol dubte en relació amb el SIFECAT, podeu trucar al Centre d'Atenció als Usuaris (CAU), al telèfon 93 622 54 20: